Title: Coneguem-nos
Course: Material complementari per a l'ajuda de l'alumnat nouvingut

TINC UN AMIC NOU

El teu tutor/la teva tutora t’acaba de dir que, a la propera tutoria, hi haurà un nou company/una nova companya a l’aula. Segur que tens moltes preguntes a fer o ja les has fetes. I moltes de les preguntes encara no tenen resposta. No pateixis. Quan acabis avui la tutoria sabràs moltes més coses i t’hauràs enriquit molt. Abans de començar dues preguntes. Saps donar-ne resposta?

1. Què és el dol migratori?
2. Com creus que et sentiries si anessis demà a un IES nou i desconeguessis tot el que t’envolta?
3. Et sentiries un estrany/una estranya?

Ara posareu en comú les respostes i segur que ja tens una petita informació de com se sentirà el teu nou company/la teva nova companya el proper dia.

Però encara et fan falta moltes informacions. Som-hi!

Busqueu en grup a internet informació sobre el seu país d’origen:

1. A quin continent es troba?
2. Quina llengua s’hi parla?
3. Quins són els costums i les tradicions que s’hi practiquen?
4. Quina és la religió majoritària?
5. Quins aliments solen consumir?

Segur que podreu trobar la resposta a totes aquestes preguntes i encara en podreu plantejar moltes més.

Després de cercar tota la informació podeu parlar del que heu trobat a internet, del que us ha sorprès o del que encara no teniu clar.

Ara ja saps molt més, no?

Però encara et falta saber molt. I la millor manera és fent-te amic/amiga d’aquest nou company/aquesta nova companya.

Com? Molt fàcil. Pots ser el seu company-guia. No és difícil. Només has de tenir esperit de col·laboració, ser altruista i no demanar-li res a canvi. No pensis que fer de company-guia és per a tota la vida. Només fins que sigui capaç de ser independent. El company-guia no ha de ser el delegat o la delegada, ni qui tregui millors notes, ni la persona més simpàtica. Ha de ser algú que realment vulgui ajudar els altres i que sigui capaç de tenir paciència en molts moments. Segur que ets capaç de fer-ho.

Què passa si no te’n surts? Creies que series un bon company-guia i no hi ha manera: el teu nou amic/la teva nova amiga no es comunica, no parla amb tu, no accepta el teu suport. No et preocupis, segur que has fet molt bé la teva feina, però sou incompatibles. Només has de parlar amb el teu tutor/la teva tutora i explicar-li. No hauràs fracassat. Potser el nou company/la nova companya necessitava una persona diferent.